CELEX: 62014TN0669
Language: mt
Date: 2014-09-15 00:00:00
Title: Kawża T-669/14: Rikors ippreżentat fil- 15 ta’ Settembru 2014 – Trioplast Industrier vs Il-Kummissjoni

17.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 409/50
            
         Rikors ippreżentat fil-15 ta’ Settembru 2014 – Trioplast Industrier vs Il-Kummissjoni
   (Kawża T-669/14)
   2014/C 409/72
   Lingwa tal-kawża: l-Ingliż
   
      Partijiet
   
   
      Rikorrenti: Trioplast Industrier AB (Smålandsstenar, l-Isvezja) (rappreżentant: T. Perrersson, avukat)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               1)
            
            
               Annullament:
               
                           a)
                        
                        
                           tannulla l-ittra tal-Kummissjoni Ewropea tat-3 ta’ Lulju 2014 fil-Każ COMP/38354 – Boroż Industrijali – Trioplast Industrier AB;
                        
                     
                           b)
                        
                        
                           tħassar, jew tnaqqas l-ammont tal-interessi moratorji ta’ EUR 674 033.32 imposti fuq ir-rikorrenti skont l-ittra tal-Kummissjoni;
                        
                     
                           c)
                        
                        
                           tordna lill-Kummissjoni tirrimborsa lir-rikorrenti għall-ispejjeż ta’ EUR 4 686.64 sostnuti fil-provvista ta’ garanzija għall-ħlas tal-interessi moratorji.
                        
                     
         
               2)
            
            
               Sussidjarjament, talba għad-danni skont l-Artikolu 340(2) TFUE minħabba l-ksur tad-dritt tal-Unjoni msemmi fir-rikors, għal:
               
                           a)
                        
                        
                           l-ammont tal-interessi moratorji, jew parti minnhom; u
                        
                     
                           b)
                        
                        
                           l-ispejjeż ta’ EUR 4 686.64 sostnuti fil-provvista ta’ garanzija għall-ħlas tal-interessi moratorji.
                        
                     
         
               3)
            
            
               Talba għad-danni skont l-Artikolu 340(2) TFUE minħabba l-ksur tad-dritt tal-Unjoni matul il-perijodu meta l-Kummissjoni ma rrilaxxatx jew ma naqqsitx l-ammont tal-garanzija bankarja wara d-deċiżjoni tal-Qorti Ġenerali fil-Kawża T-40/06, għall-ispejjeż sostnuti fil-provvista ta’ garanzija, li jammontaw għal EUR 22 783.90, jew parti minnhom.
            
         
               4)
            
            
               Interessi fuq dawn is-somom skont kif jiġi kkonstatat.
            
         
               5)
            
            
               Kundanna tal-Kummissjoni għall-ispejjeż tal-kawża.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka sitt motivi.
   
               1.
            
            
               L-ewwel motiv ibbażat fuq nuqqas ta’ bażi legali tal-ittra tal-Kummissjoni:
               
                           —
                        
                        
                           id-Deċiżjoni tal-Kummissjoni tat-30 ta’ Novembru 2005 kif emendata bid-Deċiżjoni tal-Kummissjoni tas-7 ta’ Diċembru 2005 fil-Każ COMP/38354 – Boroż Industrijali – Trioplast Industrier AB (iktar ’il quddiem, id-“Deċiżjoni tal-2005”) qatt ma kkostitwiet bażi valida għal talba kontra r-rikorrenti fir-rigward tal-ordni għal interessi moratorji, peress li ma kinitx tispeċifika ammont eżatt u inkundizzjonat tal-multa dovuta mir-rikorrenti. Barra minn hekk, id-deċiżjoni ġiet annullata mill-Qorti Ġenerali fis-sentenza tagħha tat-13 ta’ Settembru 2010 fil-Kawża T-40/06, Trioplast Industrier AB vs Il-Kummissjoni (iktar ’il quddiem is-“sentenza tal-2010”), sa fejn kienet tikkonċerna l-istabbiliment ta’ multa għar-rikorrenti.
                        
                     
         
               2.
            
            
               It-tieni motiv ibbażat fuq ksur ta’ forma proċedurali sostanzjali u nuqqas ta’ kompetenza:
               
                           —
                        
                        
                           l-ittra tal-Kummissjoni tikkostitwixxi deċiżjoni adottata b’mod illegali minn membru tad-DĠ Baġit li ma kellux is-setgħa jinvolvi lill-Kummissjoni fit-teħid ta’ tali deċiżjoni. L-ittra tal-Kummissjoni ma tistax titqies li sempliċement tagħti effett lil deċiżjoni preċedenti u, bħala tali, tiġi kkunsidrata bħala miżura aċċessorja ta’ amministrazzjoni. Minflok, peress li la d-Deċiżjoni tal-2005 u lanqas is-sentenza tal-2010 ma jistabbilixxu l-ammont li għandu jitħallas mir-rikorrenti, l-ittra tal-Kummissjoni hija d-deċiżjoni li tistabbilixxi l-ammont effettiv tal-multa. Deċiżjoni bħal din ma tista’ tittieħed minn ħadd ieħor ħlief il-Kulleġġ tal-Kummissarji sabiex ikollha effetti legali vinkolanti.
                        
                     
         
               3.
            
            
               It-tielet motiv ibbażat fuq ksur tal-prinċipju ta’ ċertezza legali u tal-prinċipju li sanzjonijiet għandhom ikunu speċifiċi għall-persuna li twettaq il-ksur u għall-ksur:
               
                           —
                        
                        
                           billi teħtieġ li r-rikorrenti tħallas l-ammont tal-interessi kkontestati, il-Kummissjoni effettivament qed tissanzjona lir-rikorrenti għal sitwazzjoni maħluqa mill-ksur tal-Kummissjoni nfisha tal-prinċipju ta’ ċertezza legali u tal-prinċipju li s-sanzjonijiet għandhom ikunu speċifiċi għall-persuna li twettaq il-ksur u għall-ksur. Il-Kummissjoni għadha ma rrimedjatx għal dan il-ksur.
                        
                     
         
               4.
            
            
               Ir-raba’ motiv ibbażat fuq ksur tal-Artikolu 266 TFUE:
               
                           —
                        
                        
                           il-Kummissjoni kisret l-Artikolu 266 TFUE billi ma aġixxietx skont is-sentenza tal-2010. L-ittra tal-Kummissjoni turi d-deċiżjoni finali tal-Kummissjoni li ma tadottax deċiżjoni formali ġdida li tispeċifika l-ammont eżatt li għandu jitħallas mir-rikorrenti, minkejja l-obbligu tagħha li tagħmel dan wara s-sentenza tal-2010. Għalhekk l-ittra hija dikjarazzjoni definittiva u finali li turi li l-Kummissjoni ma hijiex ser tissodisfa l-obbligi tagħha taħt l-Artikolu 266 TFUE.
                        
                     
         
               5.
            
            
               Il-ħames motiv ibbażat fuq ksur tal-prinċipju ta’ proporzjonalità:
               
                           —
                        
                        
                           il-Kummissjoni ma osservatx il-prinċipju ta’ proporzjonalità meta ordnat lir-rikorrenti tħallas interessi moratorji fuq multa, li l-ammont tagħha qatt ma kien ċar u li kienet ġiet annullata kollha kemm hi, mingħajr ma l-Kummissjoni adottat deċiżjoni finali ġdida fir-rigward tal-ammont tal-multa li għandha titħallas mir-rikorrenti. Ir-raġunijiet wara r-regoli li jagħtu lill-Kummissjoni d-dritt li jitolbu interessi moratorji f’każijiet oħra ma humiex sodisfatti f’dan il-każ. Sussidjarjament, huwa mill-inqas sproporzjonat li tiġi imposta rata ta’ interessi bħala kastig, peress li r-rikorrenti ġiet prekluża milli tevita din l-ispiża b’riżultat tal-aġir tal-Kummissjoni nnifisha.
                        
                     
         
               6.
            
            
               Is-sitt motiv ibbażat fuq żball ta’ liġi tal-Kummissjoni meta rrifjutat li tirrilaxxa l-garanzija bankarja tar-rikorrenti wara s-sentenza tal-2010:
               
                           —
                        
                        
                           fl-imsemmija sentenza, il-Qorti Ġenerali annullat id-Deċiżjoni tal-2005, li oriġinarjament kienet tordna l-ħlas ta’ multi, u ħalliet lill-Kummissjoni mingħajr ebda pretensjoni legali kontra r-rikorrenti sal-adozzjoni ta’ deċiżjoni ġdida. Billi rrifjutat li tirrilaxxa l-garanzija bankarja wara s-sentenza tal-2010, il-Kummissjoni aġixxiet kontra din is-sentenza. Dan l-iżball ta’ liġi kkawża direttament spejjeż ulterjuri għar-rikorrenti għaliex din kellha tkompli tipprovdi l-garanzija bankarja. Sussidjarjament, il-Kummissjoni kellha mill-inqas tnaqqas l-ammont tal-garanzija bankarja immedjatament wara s-sentenza għall-ammont massimu stabbilit mill-Qorti Ġenerali.